b"\n_START_ARTICLE_\nBo amb opci\xc3\xb3 de recompra\n_START_PARAGRAPH_\nUn bo amortitzable, bo redimible, bo amb opci\xc3\xb3 de recompra o bo rescatable (Callable bond en angl\xc3\xa8s) \xc3\xa9s un tipus de bo que permet a l'emissor del bo redimir/amortitzar el bo abans que aquest arribi a venciment. En altres paraules, l'emissor es reserva el dret, per\xc3\xb2 no l'obligaci\xc3\xb3, de comprar el bo que est\xc3\xa0 en mans del bonista a un determinat preu de remissi\xc3\xb3. Si l'emissor exerceix la seva opci\xc3\xb3 de compra, els bons s\xc3\xb3n cancel\xc2\xb7lats a un determinat preu. L'opci\xc3\xb3 call normalment es pot exercir tan sols en unes dates espec\xc3\xadfiques. \xc3\x89s un tipus de bo que protegeix a l'emissor._NEWLINE_El preu d'amortitzaci\xc3\xb3 (strike) generalment \xc3\xa9s superior al nominal del bo, \xc3\xa9s a dir, hi ha una prima d'amortitzaci\xc3\xb3 substancial. Als Estats Units, la gran majoria de bons amortitzables s\xc3\xb3n emesos per les empreses semi-p\xc3\xbabliques (government sponsored agencies) tipus Fannie Mae i Freddie Mac, les quals s\xc3\xb3n posse\xc3\xafdores de gran quantitat d'hipoteques i valors garantits per hipoteques. Com que als Estats Units la majoria d'hipoteques s\xc3\xb3n a tipus d'inter\xc3\xa8s fix, i a m\xc3\xa9s poden ser amortitzades pr\xc3\xa8viament sense cap cost afegit, si els tipus d'inter\xc3\xa8s baixen la majoria de posse\xc3\xafdors refinan\xc3\xa7aran les seves cases a un tipus d'inter\xc3\xa8s menor. Aix\xc3\xb2 significa que els actius financers de les empreses semi-p\xc3\xbabliques perdrien valor, perqu\xc3\xa8 els generarien menors ingressos. Contra aquesta eventualitat de reducci\xc3\xb3 dr\xc3\xa0stica dels ingressos, les empreses semi-p\xc3\xbabliques emeten per finan\xc3\xa7ar el seu deute un gran nombre de bons amortitzables. D'aquesta manera tenen una cobertura natural, perqu\xc3\xa8 si per una banda els cauen els ingressos degut a la reducci\xc3\xb3 dels tipus d'inter\xc3\xa8s, de l'altra poden reduir equitativament els seus costos al poder amortitzar el seu deute -bons amortitzables- i refinan\xc3\xa7ar-se tamb\xc3\xa9 a un tipus d'inter\xc3\xa8s menor._NEWLINE_Financerament parlant, l'emissor del bo adquireix tamb\xc3\xa9 una opci\xc3\xb3 call sobre el bo que ha em\xc3\xa8s, i aix\xc3\xb2 es veu reflectit en una rendibilitat a cup\xc3\xb3 superior. Aquesta opci\xc3\xb3 de compra t\xc3\xa9 sentit quan els tipus d'inter\xc3\xa8s del mercat baixen, situaci\xc3\xb3 en la qual l'emissor del bo desitjaria refinan\xc3\xa7ar el seu deute emetent nous bons a tipus d'inter\xc3\xa8s menor al qual es va finan\xc3\xa7ar quan va emetre el bo; per tant exercir\xc3\xa0 l'opci\xc3\xb3 i recomprar\xc3\xa0 els bons. Una altra manera d'enfocar-ho \xc3\xa9s com una simple opci\xc3\xb3 call; donat que quan els tipus d'inter\xc3\xa8s baixen, els preus dels bons pugen, l'emissor trobar\xc3\xa0 interessant exercir l'opci\xc3\xb3 de compra del bo si els tipus d'inter\xc3\xa8s baixen tant com per augmentar tant el preu del bo (spot), que aquest superi el preu d'amortitzaci\xc3\xb3 (strike) pactat inicialment._NEWLINE_Equitativament els inversors en bons -bonistes- acudeixen a aquests bons perqu\xc3\xa8 donada la seva incertesa s\xc3\xb3n emesos amb una rendibilitat a cup\xc3\xb3 superior a la dels bons normals -no amortitzables-; per altra banda estan sotmesos a la incertesa que si els tipus d'inter\xc3\xa8s baixen, els bons pujaran de preu en el mercat i l'emissor molt probablement exercir\xc3\xa0 la seva opci\xc3\xb3 de compra. Financerament, els bonistes actuen com si fossin venedors d'una opci\xc3\xb3 call, els quals reben un benefici limitat, per\xc3\xb2 en cas que el preu del subjacent pugi, s'enfronten a p\xc3\xa8rdues si l'opci\xc3\xb3 call \xc3\xa9s exercida."